ธนชาตบุกแคนาดาเพิ่มลูกค้าตปท.
หลังลาจากบีเอ็นพี พาริบาส์ปีนี้พร้อมดึงกลับได้ครึ่งหนึ่ง
11 ส.ค. 2554

หลังลาจากบีเอ็นพี พาริบาส์ปีนี้พร้อมดึงกลับได้ครึ่งหนึ่ง
บล.ธนชาตอาศัยผู้ถือหุ้นใหญ่สโกเทีย บุกสถาบันแคนาดา เพิ่มลูกค้าต่างชาติด้วยตนเอง ปีนี้หวังดึงกลับได้ครึ่งหนึ่งของที่เคยมี
นางอัศวินี ไตลังคะ กรรมการผู้จัดการ บริษัทหลักทรัพย์ (บล.) ธนชาต เปิดเผยว่า ช่วง 2 เดือนแรกบริษัทได้จัดนำเสนอข้อมูล (โรดโชว์) ไปต่างประเทศทั้งไปพบลูกค้าและพาบริษัทจดทะเบียน (บจ.) ไปให้ข้อมูล รวมแล้ว 6 ครั้ง และแต่ละครั้งมีผู้ลงทุนสถาบันต่างชาติมาเปิดบัญชีซื้อขายกับบริษัทมากขึ้น เพื่อพยายามเพิ่มสัดส่วนลูกค้าสถาบันต่างชาติให้ได้ 10% ในปีนี้ หลังจากสัญญาความร่วมมือทางธุรกิจกับกลุ่มบีเอ็นพี พาริบาส์ได้หมดลงจนทำให้สัดส่วนลูกค้ากลุ่มนี้ลดลงเหลือ 5% จากระดับ 20% 
บริษัทคาดว่าจะใช้เวลาประมาณ 3 ปี ในการเพิ่มสัดส่วนลูกค้าต่างชาติให้กลับไปที่ระดับเดิม โดยบริษัทจะมุ่งเจาะกลุ่มลูกค้าต่างชาติในประเทศแคนาดาเป็นหลัก โดยอาศัยความร่วมมือกับผู้ถือหุ้นใหญ่ธนาคารแห่งโนวาสโกเทีย 
สำหรับสถาบันแคนาดาเป็นกลุ่มที่ยังไม่มีโบรกเกอร์ไทยทำการตลาดมากนัก และเป็นกองทุนขนาดใหญ่เน้นลงทุนระยะยาว เพราะส่วนใหญ่จะเป็นพวกกองทุนรวม กองทุนของรัฐบาล มีเงินลงทุนไม่ต่ำกว่า 500 ล้านเหรียญสหรัฐต่อกอง และในช่วงปลายเดือน มิ.ย.นี้ บริษัทจะร่วมกับตลาดหลักทรัพย์ไปโรดโชว์พบนักลงทุนในโทรอนโต ประเทศแคนาดา 
“ประเทศแคนาดา ในมอนทรีโอ โทรอนโต เป็นตลาดที่เราสามารถเพิ่มจำนวนผู้ลงทุนได้ และในสายตาของนักลงทุนต่างเห็นว่าการลงทุนในเอเชีย ยังให้ผลตอบแทนที่ดี”
นางอัศวินี กล่าวต่อว่า ปีนี้บริษัทตั้งเป้าหมายส่วนแบ่งการตลาดให้เพิ่มเป็น 5% จากปีก่อนที่อยู่ระดับ 4.51% แต่ 2 เดือนที่ผ่านมาได้ลดลงเหลือ 3.8% เนื่องจากกลุ่มผู้ลงทุนต่างชาติมีสัดส่วนซื้อขายเพิ่มขึ้น ขณะที่ลูกค้าต่างชาติของบริษัทกลับลดลง ทำให้มีแผนจะเพิ่มสัดส่วนกลุ่มนี้เพื่อรักษาส่วนแบ่งในทุกกลุ่มลูกค้า 
สำหรับค่าธรรมเนียมซื้อขายโดยเฉลี่ยของบริษัท 2 เดือนแรกนี้ยังสามารถรักษาที่ระดับ 0.2% ใกล้เคียงกับปีที่ผ่านมา เป็นเพราะลูกค้ารายบุคคลของบริษัทมี 85% และไม่มีลูกค้ามาต่อรองราคา
ด้านนางภัทธีรา ดิลกรุ่งธีระภพ นายกสมาคมบริษัทหลักทรัพย์ กล่าวว่าการเปิดเสรีค้าหลักทรัพย์ที่ทยอยตั้งแต่ปีนี้และเปิดเต็มที่ปีหน้าเป็นเรื่องที่ยากลำบากของบริษัทหลักทรัพย์ โดยเฉพาะ บล.ที่ไม่อยู่ในเครือข่ายธนาคารและไม่มีผู้ถือหุ้นเป็นต่างชาติ เพราะรายได้ส่วนใหญ่ของ บล.เหล่านี้ยังมาจากค้าหลักทรัพย์ยังไม่มีรายได้จากบริการผลิตภัณฑ์อื่นที่มากพอ ขณะที่ลูกค้ามีการต่อรองค่าคอมมิชชัน และหากมีการเชื่อมโยงตลาดกับประเทศอาเซียนโดยไม่มีการเก็บค่าคอมมิชชันระหว่างกันจะยิ่งลำบากมากขึ้น ซึ่งต้องมีการปรับตัว